A BIZOTTSÁG 348/2005/EK RENDELETE
(2005. február 28.)
a tej- és tejtermékágazatban a visszatérítés mértékét előzetesen rögzítő kiviteli engedélyek érvényességi ideje tekintetében a 174/1999/EK rendelettől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a a tej- és tejtermékpiac közös szervezéséről szóló, 1999. május 17-i 1255/1999/EK tanácsi rendeletre (1) és különösen annak 31. cikke (14) bekezdésére,
mivel:
(1)
A tejre és tejtermékekre vonatkozó kiviteli engedélyek és export-visszatérítések tekintetében a 804/68/EGK tanácsi rendelet alkalmazására vonatkozó különös részletes szabályainak megállapításáról szóló, 1999. január 26-i 174/1999/EK bizottsági rendelet (2) 6. cikke megállapítja a kiviteli engedélyek érvényességi idejét.
(2)
A vaj és a sovány tejpor intervenciós árának 2005. július 1-jétől esedékes csökkenése a 2005/2006-os gazdasági évben valószínűleg alacsonyabb árakat fog eredményezni a tejtermékek piacán.
(3)
A közösségi költségvetés szükségtelen kiadásoktól való védelme és a tejágazatban az export-visszatérítési rendszer spekulatív alkalmazásának elkerülése érdekében a visszatérítés mértékét előzetesen rögzítő kiviteli engedélyek érvényességi idejét óvintézkedésként 2005. június 30-ig kell korlátozni.
(4)
Az e rendeletben foglalt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
A 174/1999/EK rendelet 6. cikkétől eltérve az adott cikk a) és d) pontjában említett termékekre vonatkozóan - amelyekre a kérelmeket az ezen rendelet hatálybalépésének időpontját követően nyújtják be - a visszatérítés mértékét előzetesen rögzítő kiviteli engedélyek 2005. június 30-ig érvényesek.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. február 28-án.